Dokumentêr glo nie verantwoordelik vir haai-aanvalDie merk van haaie in die Valsbaai-gebied vir ŉ dokumentêr kan nie met die aanval op ŉ lyfplankryer verbind word nie, het die stad Kaapstad Vrydag gesê. “Die gebrek aan ŉ satellietsein is duidelik dat die haai wat vir dié voorval verantwoordelik was, nie een van die haaie is wat deur die Ocearch Programme gemerk is nie,” het Gregg Oelofse van die omgewingsbeleid en -strategie gesê. “Twee van die haaie wat in Valsbaai gemerk is, het kort voor die aanval ŉ sein uit die Macassar/Strandfontein-gebied (sowat 20 km verder) gestuur.” Oelofse sê daar is dus geen bewys dat die merk van vier witdoodshaaie enige rol gespeel het in die aanval nie. Die stad het ook Chris Fischer, vervaardiger van die dokumentêr, se gebruik van lokaas verdedig en gesê dat die hoeveelheid onbeduidend was. “Die Ocearch Programme was Sondag en Maandag in die Valsbaai-gebied doenig. Enige oorblywende lokaas van hul aktiwiteit sou binne ure opgeklaar het, en weens die windrigting sou dit in ŉ teenoorgestelde rigting as Kogelbaai versprei het.” David Lilienfeld (20), Suid-Afrikaanse lyfplankryer, was Donderdagmiddag saam met sy broer in Kogelbaai voor die witdoodshaai hom aangeval het.